钦定古今图书集成/明伦汇编/氏族典/第265卷 > 王崇文
## 钦定古今图书集成/明伦汇编/氏族典/第265卷 > 王崇文

按《十国春秋》，南唐王崇文，字光福，吴功臣绾之子也。
为人重厚儒雅，博综经史。以门第婿于义祖，出为歙、
吉二州刺史。庐陵民尚气喜讼，以先止为怯，号难治。
崇文一以法治之，不少贷，讼为衰息。迁百胜军节度
使。建州初平，以崇文为永安军节度使。所在安辑，民
忘其乱。福州之役，虽为大将，然罪在陈觉辈，元宗置
崇文勿问。顷之，移镇庐州，入为神武侍御统军，复出
镇鄂州，治亦如初。崇文自开国来，三十年间，出更藩
任，内典禁兵，位兼将相，终始富贵。而平居裒衣博带，
与士大夫谭宴，风度萧散，时人亲重之。临武昌日，方
阅骑士于鞠场，傍古屋数十间崩坏，声震数里，闻者
莫知所为。崇文指挥使，令事不失常度。竟亦不问。后
主立，上疏历陈朝政。或谏曰：“公名位既崇，地属勋旧，
尽言贾怨，在古人不免。况嗣君新服，嫌间易生，谓宜
少默。”崇文不为止。后主亦赐书褒答，加中书令，未拜
而卒。